**РЕШЕНИЕ № ПВ –35-ПР/2015 год.**

**за преценяване на необходимостта от извършване на оценка на**

 **въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7, ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми ,проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС и становищe от РЗИ Пловдив

 **Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Изграждане на цех за лепило”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Mестоположение:** в имот № 350047(УПИ 350015), землище на с. Цалапица, община „Родопи“

**Възложител: „АГРОДЕН” ООД,**

**Характеристика на инвестиционното предложение**:

Инвестиционното намерение на Възложителя е да изгради в собствен урегулиран имот

производствена сграда за каучуково лепило и да монтира три секционна 60 тонна цистерна за съхранение на химикали, необходими за производството.

Основните суровини и материали за производствения процес са естествен каучук, синтетичен каучук, естествена смола, синтетична смола и разтворители.

За обекта ще се използват налична и новоизградена инфраструктура след изпълнение на необходимите връзки:

Пътна - Не се налага изграждане на нова пътна инфраструктура. Имотът е в близост до наличен стопански двор.

Водоснабдяване – от наличната селска водопроводна мрежа.

Електроснабдяване - чрез полагане на нова кабелна линия с кабел 20 kV по съгласувано трасе от от ЕВН до нов БКТП ситуиран в имота.

Заустване на отпадни води от битово- фекален характер – във водоплътна изгребна яма, за почистването на която ще се сключи договор за обслужване.

Инвестиционното предложение /ИП/ попада в обхвата на т.6, буква “б“ от Приложение № 2 на Закона за опазване на околната среда (ДВ.бр.91 /2002г.) и чл.2, ал.1, т.1 от Наредбата за ОС.

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0002087 „Марица Пловдив”, включена в списъка на защитените зони за опазване на дивите птици, обявена със Заповед № РД 836/17.11.2008г. (ДВ бр.108/2008г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Предвижда се на площадката да бъдат ситуирани производствена сграда и три секционна 60 тонна цистерна за химикали – толуен, хексен и ацетон. В производствената сграда ще се разположат следните обособени помещения: производствен цех, склад за суровини, склад за готова продукция, склад за амбалаж и административна част на два етажа. Каучукът ще се доставя във вид на бали, нарязва се и се пресова в машина за пресоване на каучук и излизат от нея във вид на тънки листове. В хоризонтален миксер (смесител) ще се зарежда необходимото количество каучукови ленти, смоли и органични разтворители. Сместа се разбърква до разтопяване и получаване на хомогенна лепилна смес. В смесителното помещение ще има пари от органични съединения и в него вентилацията ще е общообменна. Ще бъдат предвидени санитарно битови помещения и стая за почивка. Капацитета на цеха ще бъде 3 000 - 4 000 тона готова продукция годишно.

* В хода на експлоатация на обекта не се предполага значително замърсяване и дискомфорт на околната среда. При строителните дейности се очаква известно шумово натоварване на околната среда. То ще бъде минимално, локализирано в рамките на ограничен район.
* Всички отпадъци, генерирани на площадката ще се събират разделно и временно ще се съхраняват по подходящ начин , съгласно техния произход, вид, състав и характерни свойства в съответствие с изискванията на Закон за управление на отпадъците (ДВ бр. 86 /2003г.и посл. изм. и доп.) и подзаконовите нормативни актове.

 **II. Местоположение в това число чувствителност на средата,съществуващото ползване на земята, относително наличие на подходящи територии, качеството и регенеративната способност на природните ресурси в района:**

Обектът ще бъде разположен в имот с начин на трайно ползване “друга производствена база” в непосредствената близост до бившия стопански двор на селото.

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

 **III. Способността за асимилация на екосистемата в естествената околна среда**:

* Няма вероятност инвестиционното предложение да доведе до пряко унищожаване, увреждане или фрагментиране на природни местообитания и местообитания на видове, предмет на опазване в най-близката защитена зона BG0002087 „Марица Пловдив”, тъй като намерението ще се осъществи в урбанизирана територия, извън границите на зоната.
* Естеството на развиваната дейност не предполага емисии във води и почви, включително генериране на шум и отпадъци, в количества, които да окажат пряко или косвено негативно въздействие върху ключови елементи на зоната, респективно върху видовете, предмет на опазване.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение ще е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 2030/26.03.2015г. РЗИ- Пловдив е определила липсата на здравен риск при реализация на инвестиционното намерение.

**V. Обществен интерес към предложението за строителство, дейности или технологии :**

 Възложителят е уведомил за своето инвестиционно предложение кметовете на Община „Родопи“ и с. Цалапица, както и засегнатото население чрез обява във вестник, на информационно табло и интернет страницата на общината. Осигурен е обществен достъп по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**При следното условие:**

Във връзка употребата на "Толуен" („толуол“), попадащ в списъка с вещества, за които са въведени ограничения съгласно приложение XVII на Регламент (ЕО) 1907/2006 (REACH да се спазят разпоредбите на Регламент (ЕО) 1907/2006 REACH, Закона за защита от вредното въздействие на химичните вещества и смеси (ДВ, бр.84/2012 год.) и Наредбата за реда и начина за съхранение на опасни химични вещества и смеси (ДВ, бр.43/2011 г.)

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 09.04.2015г.**

*Директор на РИОСВ - Пловдив*